Maribor, 19.8.2016

**Zadeva: Izjava za javnost o smiselnosti predavanja g. Zmaga Jelinčiča**

Spoštovani!

V Združenju EPEKA, socialno podjetje, že od ustanovitve leta 2008 delujemo na področjih kulture in mladine, vključevanja ranljivih skupin, socialnega podjetništva in na mnogih drugih področjih, ki zadevajo dobrobit posameznika v današnji družbi in celotne skupnosti. Skozi naše delo že leta uspešno izobražujemo, vključujemo in usposabljamo marginalizirane skupine ljudi, mlade z manj priložnostmi, pripadnike romske manjšine in tudi begunce.

Eden izmed naših mladinskih projektov »Brez povratka, kako naprej?«, financiranih s strani Evropske komisije, pod programom Erasmus+, je mednarodno usposabljanje na temo kulturne raznolikosti, migracij in begunstva. Projekta se bo udeležilo več kot 30 mladih iz 8 različnih držav (Slovenija, Portugalska, Bosna in Hercegovina, Makedonija, Grčija, Turčija, Tunizija in Jordanija). S tem usposabljanjem želimo mlade ozavestiti o različnih področjih, ki so povezane s kulturno raznolikostjo, strpnostjo, toleranco, sobivanjem in medkulturnem dialogu.

Na sedem dnevnem usposabljanju bodo udeleženci pridobili multidisciplinarno znanje, ki jim bo koristilo pri srečevanju s kulturno raznolikostjo tako v zasebnem kot v profesionalnem življenju. Projekt je naravnan tako, da med udeleženci kreira prostor, kjer se lahko raznolikost izraža brez konfliktnih odzivov, ustvarja medkulturni dialog, spodbuja demokracijo, predvsem pa spoštuje individualnost posameznikov. Udeleženci bodo skrbno vodeni skozi proces neformalnega izobraževanja, kjer bodo soočeni z najrazličnejšimi perspektivami na kulturno raznolikost ter jo bodo tudi sami so-kreirali, saj le-ti prihajajo tako iz Bližnjega vzhoda kot skrajnega zahoda Evropske Unije.

Že na začetku projekta bodo udeleženci pridobili učno izkušnjo, ki bo podana s strani organizacij, ki se ukvarjajo s pomočjo, vključevanjem in integracijo beguncev, prosilcev za azil ter azilantov v Sloveniji. Še več, udeležencem bomo omogočili, da osebno spoznajo begunce in z njimi preživijo aktivnosti, saj menimo, da je prav pristen človeški kontakt prvi korak k sprejemanju ljudi, ki so z različnih strani diskriminirani, nezaželeni in nesprejeti kljub temu, da jih sploh ne poznajo.

Skozi različne aktivnosti in delavnice bodo osvojili tudi različna znanja ne neformalni način ter pridobili medkulturne kompetence, sociološko-psihološke, geopolitične in ekonomske poglede na posledice kulturne raznolikosti. Vse aktivnosti bodo vodene skozi način neformalnega izobraževanja, saj bodo udeleženci celotno usposabljanje pridobivali ključne učne kompetence, ki so v skladu z nameni in cilji EU programa Erasmus+ in so korak k družbi, ki je odprta za današnjo multikulturno realnost in medkulturni dialog.

Mnenja, da kulturna raznolikost nujno vodi h konfliktu in zniževanju dobrobiti skupine ljudi na določenem teritoriju, so danes, žal, realnost. Še več, zdi se, da postajajo ekstremistične oblike zavedanja o kulturni raznolikosti v Evropi popularne bolj kot kadarkoli. Današnji problem begunstva in migracij - za kar smo soodgovorni vsi - je postal orodje za pridobivanje poceni političnih točk politikov, ustvarjanje polov in podpihovanje nestrpnosti iz vseh strani. V namen soočenja s tem dejstvom smo se mladi v Združenju EPEKA, so.p. odločili za eno izmed aktivnosti, to je predstavitev pogleda na begunsko problematiko s strani prvaka Slovenske nacionalne stranke g. Zmaga Jelinčiča. Aktivnost sicer predstavlja le okrog 5 odstotkov celotnega časa na izobraževanju, a vendar bodo udeleženci iz tujine in Slovenije lahko spoznali poglede in stališča, katera se goji ne samo v Sloveniji, ampak po celotni Evropski skupnosti. Mladi v EPEKA smo se za to aktivnost odločili, ker želimo udeležencem ponuditi vseobsegajočo multidisciplinarno usposabljanje, kjer ne izključujemo mnenj, ampak jih preko soočenja z nasprotujočimi si mnenji spodbujamo h kritičnosti in ustvarjanju lastne slike o situaciji po pridobivanju znanj in dejstev.

Mladi v Združenju EPEKA verjamemo, da je ključ do strpne družbe prav ustvarjanje prostora za raznolikost in soočanje z drugače mislečimi. Z akademskega vidika vemo, da kulturna raznolikost sama po sebi NE pomeni konflikta, ampak konflikt nastane v določenem kontekstu. Naš cilj je, da udeležence izpostavimo različnim konfliktnim kontekstom, saj verjamemo, da je to pravi način za pridobivanje znanja, ki bo vodilo h konstruktivnim intervencijam v njihovih kasnejših življenjih v njihovem lokalnem okolju, kjer je nujno potrebno, da mladi postanejo aktivni državljani. Verjamemo, da bo usposabljanje pripomoglo k boljšemu sobivanju in spodbujanju medkulturnega dialoga, predvsem pa, da bodo udeleženci napredovali v kritičnosti do razmišljanj v populističnih kategorijah in spoznali, da imamo s sočlovekom mnogo več skupnega, kot se zdi.

S spoštovanjem,

Matej Tisaj

Vodja projekta

*Projekt je financiran s strani Evropske komisije. Vsebina objave* *odraža izključno stališča avtorja. Nacionalna agencija ter Evropska komisija nista odgovorni za kakršno koli uporabo informacij, ki jih objava* *vsebuje.*